Novirlanda bubuko

Novirlanda bubuko (Ninox variegata), konata ankaŭ kiel Novirlanda akcipitrostrigo, Bismarka bubuko, Bismarka akcipitrostrigo estas specio de strigoj en la familio Strigedoj kaj genro Ninox. Ĝi estas endemio de la insuloj Nov-Irlando, Nov-Britio kaj Nova Hanovero en Bismarkoj, Papuo-Nov-Gvineo. 

Ĝi estas malgranda ĝis mezgranda strigo, kiu longas 25 ĝis 30 cm. Ĝi estas malhelruĝbruna supre, kun striecaj skapulaj plumoj kaj variaj kvantoj da makuleco aŭ strieco sur la flugiloj kaj vosto. Ĝiaj subaj partoj estas blankecaj, kun senmarka pala gorĝo, malhelstria supra brusto kaj strieco sur la ceteraj subaj partoj. Ĝia vizaĝo estas malhelbruna, ĝiaj okuloj estas brunaj aŭ flavaj, kaj ĝia beko kaj kruroj estas flavaj. Ĝi estas mallongvosta kaj havas pezajn tarsojn (la parto de la kruro super tio, kio estas ofte nomata la piedo).

Ĝi vivas en arbarkovritaj malaltaj teroj, montetoj kaj montoj, ĝis altitudo de 1 000 m.

Ĝi estis priskribita por la unua fojo kiel Noctua variegata fare de la francaj natursciencistoj Jean René Constant Quoy kaj Joseph Paul Gaimard en 1830.

Kvankam ĝia populacio ne estas kvantigita, ĝi estas vaste disvastiĝinta kaj sufiĉe ofta en arbaroj kaj arbaraj randoj ene de sia teritorio, kaj ĝia nombro supozeble estas stabila. Senarbarigo supozeble estas verŝajna minaco al la specio.

Referencoj

 Olson, Storrs L. (1985): IX.C. Strigiformes. En: Farner, D.S.; King, J.R. & Parkes, Kenneth C. (eld.): Avian Biology 8: 129–132. Academic Press, New York.
 Kennedy, R.S., Gonzales P.C., Dickinson E.C., Miranda Jr, H.C., Fisher T.H. (2000) A Guide to the Birds of the Philippines, Oxford University Press, Oxford.
Norman, J.A., L. Christidis, M. Westerman, kaj F.A. Richard-Hall. 1998. "Molecular data confirm the species status of the Christmas Island Hawk-Owl Ninox natalis". Emu 98: 197–208.
Rheindt, F.E., kaj R.O. Hutchinson. 2007. A photoshot odyssey through the confused avian taxonomy of Seram and Buru (southern Moluccas). BirdingASIA 7: 18–38.

 Eksteraj ligiloj 

Kategorio:Strigedoj
Kategorio:Birdoj de Azio
Kategorio:Birdoj de Papuo-Nov-Gvineo